پشین (خ ن) ڈپٹی کمشنر پشین قائم لاشاری پارینے کہ مُتکن انگا بلڈنگ آک ننا اثاثہ غاک ءُُ، دافتے تون ننا مالو نا یات و سیالی گنڈوک ءِ۔ شوندار آ راج آتا درستی اوفتا مُتکن انگا گڑا و بلڈنگ آتون گنڈوک ءِ۔ دا خیال آتا درشانی ءِ  او گورنمنٹ ماڈل ہائی سکول اٹ برطانوی راج اٹ جوڑ مروک آ بلڈنگ نا کمرہ غاتا اسہ وار ولدا جوڑ کننگ و رنگ و روغن کننگ آن پد بلاک نا بنا ءِ کننگ نا وخت آ تران کرسا کرے۔ او پارینے کہ ڈسٹرکٹ پشین اسہ تاریخی ءُُ ضلع اسے‘ دا ڈسٹرکٹ اٹ صد آ سال متکن ءُُ و تاریخی ءُُ بلڈنگ ساڑی ءُُ۔ ہرافتا رکھ ننا فرض آتیٹی اوار ءِ۔ ڈسٹرکٹ نا تاریخی جاگہ و بلڈنگ آتا زیبائی کن گام گیج کینہ۔ او پارینے کہ ماڈل ہائی سکول نا بلڈنگ کیہی دہائی تاسے غیرفعال ئس ہرانا زیبائی، دیوال و برانڈہ غاتا جوڑ کننگ تون اوار رنگ کرفسا بلاک ءِ ولدا فعال کننگانے۔ ڈسٹرکٹ اٹ کیہی بلڈنگ آک برطانوی دور انا ءُُ او اسہ وڑ اٹ جوڑ ءُُ، ہندا سوب آن پنی ہم اریر، دا متکن آ دور انا عکاسی ءِ کیرہ، وخت اس کہ ہمو دور انا یات آتے تازہ کیرہ، داڑان بیدس ہندا بلڈنگ آتا اسہ خاص ءُُ تاریخی ءُُ اہمیت اس ہم ارے، اسکول نا علاقہ ٹی تعلیم ءِ تالان کننگ نا تاریخی ءُُ کڑد اس مسنے او پارینے کہ ماڈل ہائی سکول دا ڈیہہ انا مُتکن آ اسکول آتیٹی اوار ءِ۔ وخت اس کہ اوٹی اینو ہم ہرا بلاک آک بحال کننگانو اوفتے 1893ء ٹی جوڑ کننگاسس او اونا حالیت بھاز خراب ئس او خدانخواستہ دا تاریخی آ ورثہ زیان مننگ آن خڑک ئسکہ۔ ایکسین بی اینڈ آر یونس کاکڑ، پرنسپل ماڈل ہائی سکول پشین، پبلک ریلیشن آفیسر ٹو ڈپٹی کمشنر محب ترین و ایلوفک ہم ساڑی ئسر۔
